Niisiis vahendavad tuumajõudu virtuaalsed mesonid. Mesoni vahetamise protsess käib näiteks niimoodi: prooton (uud) loob  vaakumist d-kvargi ja d-antikvargi paari. Sellest paarist jääb d-kvark paigale ning prootoni üks u-kvarkidest moodustab d-antikvargiga piioni  π+ . Prooton ise muutus selle protsessi käigus neutroniks (udd). Tekkinud virtuaalne meson neelatakse seejärel mõne kõrvalasuva neutroni (udd) poolt. Neutronis olev d-kvark annihileerub d-antikvargiga, andes niimoodi tagasi d-kvargi ja d-antikvargi loomiseks laenatud energia. Piionis  π+  olnud u-kvark jääb neutroni sisse,  mis selle protsessi tulemusena muutus prootoniks (uud). Samasuguse tulemuse annab piioni  π-  kiirgamine neutroni poolt ja neelamine prootoni poolt. Selliste protsessi käigus muutuvad prooton ja neutron lakkamatult teineteiseks, nõnda nagu kummagi sees olevad kvargid lakkamatult värvi vahetavad. Kolmas võimalus on see, et prooton ja neutron kumbki kiirgab ja neelab ühe piioni  π , millisel juhul nende identiteet ei muutu.